**Bjørn Martin Stenersen** (født 9. februar 1970 i Bergen, død 12. september 1998 i Trondheim) var en norsk proffsyklist.

Han startet sin karriere som amatørsyklist for Bjørgvin Cykkelklubb, og ble regnet som et av Norges største sykkeltalenter på 80-tallet. Som junior fikk Bjørn med seg to NM-gull på tempo, to NM-gull på lagtempo, to bane-gull og en sølvmedalje på fellesstart. I 1988 gikk NM på Nærbø, over det vindfulle kystlandskapet i Rogaland. Til tross for at junior og senior kjørte samme løype på samme dag, satte Bjørn en overlegen bestetid – uansett klasse. Nåværende landslagssjef Stig Kristiansen syklet ofte med Stenersen i flere aldersbestemte klasser og var en god venn. 

> Bjørn var himmel og hav bedre enn oss. Han var en ledertype i vår generasjon. Han gjorde også de rundt seg bedre. Det var alltid en stor trygghet å ha han på laget
> 
> 
> Stig Kristiansen 
> 
> 

Under sportsdirektør Per-Ivar Bøe og trener Knut Bøe utviklet han sykkeltalentet sitt sammen med andre unge syklister som Bo André Namtvedt, Kurt Asle Arvesen og den ett år yngre broren Karsten Stenersen. Stenersen ble sågar en av de yngste norgesmestere gjennom tidene med sin seier i 1990 bare 19 år og 9 måneder gammel. 

De oppsiktsvekkende resultatene førte etterhvert også til proffkontrakt og deltakelse i store internasjonale ritt. Sesongene 1992 til 1995 syklet Stenersen for det amerikanske profflaget Motorola sammen med blant andre Lance Armstrong og Fabio Casartelli. Det ble ingen proffseire på Bjørn Stenersen i disse årene.

Stenersen tok fire NM-titler i individuell tempo og én i fellesstart. I tillegg tok han fem NM-gull i lagtempo for Bjørgvin CK. Han deltok også for Norge i OL i Barcelona i 1992. I den individuelle fellesstarten endte han på 38.-plass, mens han sammen med Roar Skaane, Stig Kristiansen og broren Karsten Stenersen kom på 11.-plass i lagtempo.

I 1998 var det meningen at Bjørgvin CK skulle gjøres om til et profflag med Bjørn Stenersen som sportsdirektør. Han hadde da bestemt seg for å avslutte sin aktive karriere for å satse 100 prosent på jobben for profflaget. Det rittet som skulle markere avslutningen av en flott internasjonal karriere, endte imidlertid tragisk. I starten av rittet lå han i brudd sammen med blant andre Thor Hushovd, men fikk et illebefinnende og kjørte av veien. Medisinsk personell startet gjenoppliving på stedet, men livet stod ikke til å redde. Den planlagte proffsatsingen ble også lagt bort som følge av Stenersens plutselige bortgang.

Medaljer i norske mesterskap
----------------------------

| Plassering | Øvelse | År |
| --- | --- | --- |
| Gull | Fellesstart | 1990 |
| Gull | 50 km tempo | 1989, 1990, 1991, 1992 |
| Gull | Lagtempo | 1989, 1990, 1991, 1996, 1997 |
| Sølv | Fellesstart | 1992 |
| Sølv | Lagtempo | 1992 |
| Bronse | Lagtempo | 1998 |

Utmerkelser
-----------

Bjørn Stenersen ble i 1989 kåret til årets sportsnavn av *Bergensavisen*.

Referanser
----------

1. 1 2  «Dødsulykke under norgescupritt». VG. 12. september 1998.
2. ↑  Espen J. Lee (Februar 2015). «Stenersen, det tapte talent». *Sykkelmagasinet*.

Eksterne lenker
---------------

* (en) Bjørn Stenersen – Olympedia Rediger på Wikidata

* (en) Bjørn Stenersen – Sports-Reference (OL-resultater – arkivert) Rediger på Wikidata

* (en) Bjørn Stenersen – ProCyclingStats Rediger på Wikidata

* (en) Bjørn Stenersen – Cycling Archives Rediger på Wikidata

|  |  |
| --- | --- |
| Oppslagsverk/autoritetsdata | Prabook
 |